ตามหาแม่ค้าหวย ยืนยันตัว คนถูก 6 ล้าน ทำตกที่อุดรฯ แฉมีแอบอ้างเพียบ
ตำรวจอุดรฯ ตามหาพยาน แม่ค้าที่ขายลอตเตอรี่ 6 ล้าน เพื่อหาเจ้าของที่แท้จริง หลังทำตกหน้าเซเว่นฯ แล้วแม่ลูกพลเมืองดีเก็บได้ นำไปมอบ ผจก.ร้าน นำมาแจ้งตำรวจหลังรู้ว่าถูกรางวัลที่ 1เผยมีคนแอบอ้างหลายคนจากกรณีสองแม่ลูกได้เก็บลอตเตอรี่รางวัลที่ 1 งวดประจำวันที่ 16 มีนาคม 2563 ชุดที่ 15 หมายเลข 503446 จำนวน 1 ใบ มูลค่า 6 ล้านบาท ในช่วงเย็นของวันที่ 15 มีนาคม 2563 ก่อนนำไปให้ ผจก.ร้านสะดวกซื้อเซเว่น อีเลฟเว่น สาขาตลาดแม่ยุพิน ถ.มิตรภาพอุดรฯ-หนองคาย ต.หมูม่น อ.เมืองอุดรธานี กระทั่งหลังการประกาศผลรางวัลสลากกินแบ่งรัฐบาล งวดประจำวันที่ 16 มีนาคม นายเจนละพรรดิ์ เวชกามา ผจก.ร้านสะดวกซื้อ ได้นำลอตเตอรี่มาแจ้งความลงบันทึกเป็นหลักฐานที่ สภ.นาข่า และสองแม่ลูกที่เก็บได้ ได้เดินทางมาแสดงตัว พร้อมให้ปากคำไปแล้วนั้นล่าสุด เมื่อเวลา 11.00 น. วันที่ 19 มีนาคม พล.ต.ต.นันทชาติ ศุภมงคล ผบก.ภ.จ.อุดรธานี สั่งการให้ พ.ต.อ.อารีย์ สินธุรา ผกก.สภ.เมืองอุดรธานี ในฐานะหัวหน้าทีมสืบสวนสอบสวน พร้อมด้วย พ.ต.ท.ประยงค์ จองสมสา รอง ผกก.สอบสวน สภ.ย่อยนาข่า นำตำรวจลงพื้นที่ตรวจสอบหาหลักฐาน ภาพกล้องจงจรปิดร้านสะดวกซื้อ เทสโก้ โลตัส เอ็กซ์เพรส ที่อยู่ห่างจากร้านเซเว่น อีเลฟเว่น ราว 40 เมตร ซึ่งเป็นจุดที่แม่ค้าลอตเตอรี่ 3 ราย มาวางแผงขายที่ข้างตู้เติมเงินโทรศัพท์มือถือด้าน พ.ต.ท.ยศวัจน์ แก้วสืบธัญนิจ รอง ผกก.สส.สภ.เมืองอุดรธานี ได้รับมอบหมายให้ประสานงานหาหลักฐานจากกล้องหน้าตู้เอทีเอ็มธนาคารกรุงเทพ บริเวณหน้าร้านสะดวกซื้อที่คาดว่าเจ้าของหวย 6 ล้านทำหล่นขณะมากดเงินในตู้เอทีเอ็ม เพื่อนำมาเป็นหลักฐานยืนยันหาตัวเจ้าของที่แท้จริงที่ตำรวจรู้ตัวแล้ว แต่ยังขาดพยานหลักฐานประกอบที่แน่ชัดในการแถลงข่าวปิดคดีในวันนี้สำหรับแม่ค้าลอตเตอรี่ทั้ง 3 ราย ขณะนี้ตำรวจทราบตัวแล้ว เป็นคนจังหวัดหนองบัวลำภู และจังหวัดเลย แต่เนื่องจากเป็นช่วงที่หวยเพิ่งออก ทำให้แม่ค้าทั้ง 3 ราย ยังไม่นำลอตเตอรี่มานั่งขาย และตำรวจกำลังเดินทางไปสอบปากคำที่บ้าน ก่อนรับตัวมาเป็นพยานในการยืนยันตัวบุคคลเจ้าของหวย 6 ล้านบาทตัวจริง เนื่องจากมีบุคคลแอบแฝงมาแสดงตัวยืนยันว่าเป็นเจ้าของหวย 6 ล้านใบนี้หลายรายนายมนัส คำภูมี อายุ 35 ปี ผจก.ร้านเทสโก้ โลตัส เอ็กซ์เพรส เปิดเผยว่า แม่ค้าลอตเตอรี่ 3 ราย ที่ตำรวจมาสอบถาม นั่งขายอยู่ตรงข้างตู้เติมเงินโทรศัพท์มือถือ ซึ่งอยู่บริเวณด้านล่างกล้องวงจรปิด ทำให้ไม่สามารถมองเห็นขณะที่เจ้าของหวย 6 ล้านมาซื้อ โดยปกติทุกวันช่วงเช้าพ่อค้าแม่ค้าลอตเตอรี่จะมานั่งขายที่บริเวณหน้าศาลพระภูมิของตลาด และหน้าร้านเทสโก้ โลตัส เอ็กซ์เพรส โดยตนไม่ทราบว่าเจ้าของหวย 6 ล้าน จะซื้อลอตเตอรี่จากบริเวณใด ประกอบกับวันนั้น (15 มี.ค. 63) เป็นวันที่ทางตลาดจัดตลาดนัด ซึ่งมีคนพลุกพล่านจำนวนมาก หลังทราบข่าวรู้สึกดีใจกับคนที่ถูก และรู้สึกภาคภูมิใจกับคนที่เก็บหวยรางวัลที่ 1 ได้ แต่กลับไม่เอามาเป็นของตัวเอง ไม่คิดว่าจะมีคนดีอย่างนี้อยู่ในสังคม ส่วนนางอรวรรณ จำปี อายุ 43 ปี แม่ค้าผลไม้ตลาดแม่ยุพิน เปิดเผยว่า ตนและสามีขายผลไม้มา 5-6 ปี ทราบข่าวทางสื่อว่ามีคนเก็บลอตเตอรี่รางวัลที่ 1 ไปแจ้งความหาเจ้าของ รู้สึกตกใจ และยินดีกับคนที่ถูก แต่ความรู้สึกที่มากไปกว่านั้นคือ คนที่เก็บได้ทั้ง 3 คน ไม่ยอมนำมาเป็นของตนเอง รู้สึกภาคภูมิใจที่คนบ้านเราชาว จ.อุดรธานี ยังมีคนดีเช่นนี้อยู่ในสังคม และสมควรที่ได้รับการยกย่อง รวมทั้งรางวัลจากเจ้าของลอตเตอรี่ หลังจากเสร็จคดีแล้ว.
ตำรวจอุดรฯ ตามหาพยาน แม่ค้าที่ขายลอตเตอรี่ 6 ล้าน เพื่อหาเจ้าของที่แท้จริง หลังทำตกหน้าเซเว่นฯ แล้วแม่ลูกพลเมืองดีเก็บได้ นำไปมอบ ผจก.ร้าน นำมาแจ้งตำรวจหลังรู้ว่าถูกรางวัลที่ 1
หวยไทยรัฐ16-3-63,รางวัลที่ 1,เก็บรางวัลที่1,เก็บลอตเตอรี่รางวัลที่1,หวย